**Eesti Sisearhitektide Liidu loovisikute stipendiumide ja muude hüvitiste taotlemise ja maksmise kord**

1. Eesti Sisearhitektide Liidu (edaspidi “ESL”) loovisikute stipendiumide ja muude hüvitiste taotlemise ja maksmise kord (edaspidi “kord”) on kehtestatud vastavalt Loovisikute ja Loomeliitude seaduse § 6 lg 2.
2. Kord reguleerib ESLi loovisikule makstavate stipendiumide ja muude hüvitiste taotlemise ja maksmise aluseid ning korda.
3. ESL võib maksta oma liikmetele loovisiku loometegevuseks ning sellega seotud täiendusõppeks Kultuuriministeeriumi poolt riigieelarvest eraldatud vahenditest stipendiumi.
4. ESLi liikmetel, kes on oma loometegevuse registreerinud ESLi loovisikute registris, on õigus taotleda loovisiku loometegevuseks ning sellega seotud täiendusõppeks stipendiumi (edaspidi “stipendium”) ning stipendiumiga seotud lähetuse- ja majutuskulude hüvitisi ning päevarahasid (edaspidi “hüvitised”)
5. Stipendiumide ja hüvitiste määramine kuulub vastavalt ESLi põhikirjale selleks eraldi moodustatud komisjoni (edaspidi “komisjon”) pädevusse. Kui komisjoni ei ole moodustatud, täidab komisjoni ülesandeid vastavalt Loovisikute ja Loomeliitude seaduse § 17 lg 3 ESLi juhatus, kaasates riigi esindajana kultuuriministri poolt nimetatud ametniku. Kui stipendiumi taotleb komisjoni liige, otsustab stipendiumi eraldamise ESLi juhatus.
6. Stipendiumide ja hüvitiste taotlused vaatab komisjon läbi ja teavitab esitajaid tehtud otsusest ühe kuu jooksul peale punktis 12 märgitud tähtaegu.
7. Stipendiumi ja hüvitisi võib taotleda ESLi liige järgmistel eesmärkidel:
	1. juhatuse poolt kinnitatud õppereis, eelnevalt juhatuse poolt kinnitatud määra ulatuses;
	2. esinemine erialastel ning erialaga seonduvatel teaduslikel konverentsidel,  sümpoosionitel ja assambleedel ning sellega seotud sõidu- ja majutuskulud;
	3. loominguga seotud täiendõpe;
	4. loometegevus või erialaga seotud teadustöö, milleks muidu tasu ei ole ette nähtud,  sealhulgas näitusetegevus ning osalemine oma loominguga näituse- või  messiekspositsioonis;
	5. vabalt valitud erialase suunitlusega reis (messid, biennaalid, expo jne)üks kord kaheaastase perioodi jooksul 300 euro ulatuses.
8. Stipendiumi ja hüvitisi ei ole õigust taotleda loovisikul, kes saab stipendiumi ja hüvitisi  teisest loomeliidust, või kes saab loometoetust vastavalt Loovisikute ja Loomeliitude  seaduse § 16.
9. Lähetusega seotud sõidu- ja majutuskulusid hüvitatakse juhul, kui lähetus on eelnevalt  kooskõlastatud ja heakskiidetud ESLi juhatuse poolt. Lähetatu on kohustatud esitama  sisulise aruande lähetuse kohta ning esitama aruande lisana vastavad kuludokumendid.
10. Stipendiumi ja hüvitiste kasutatav summa ühe loovisiku kohta ei või olla suurem kui 2500  (kaks tuhat viissada) eurot kalendriaastas.
11. Loovisiku taotletava stipendiumi/hüvitise omaosalus peab olema vähemalt 10% taotletavast  stipendiumist/hüvitisest.
12. Stipendiumi ja hüvitiste taotluste esitamise tähtajad on 15. veebruar, 15. mai ja 15. oktoober. Juhatusel on õigus tähtaegu muuta või kuulutada välja täiendavaid taotlusvoore.
13. Stipendiumi/hüvitiste saamiseks esitab loovisik kirjalikult ESLi kehtestatud vormil taotluse. Taotluse vorm on kättesaadav ESLi kodulehel ja kontoris.
14. Tähtajaks esitatuks loetakse taotlus, mis on toimetatud ESLi hiljemalt punktis 12 märgitud kuupäevaks.
15. Taotluse esitaja kohustub komisjoni vastaval nõudmisel esitama taotlusega seotud täiendavaid dokumente ja andmeid.
16. Komisjon rahuldab taotluse kas täielikult või osaliselt või jätab taotluse rahuldamata oma äranägemisel, arvestades Kultuuriministeeriumi poolt riigieelarvest ESLile eraldatud vahendeid, väljamakstud vabakutseliste loovisikute loometoetusi, taotleja isikut ning tema senist loometegevust.
17. Komisjonil on õigus jätta taotlus rahuldamata, kui ei ole täidetud stipendiumi/hüvitiste saamiseks vajalikke tingimusi, loovisik keeldub täiendavate andmete või dokumentide esitamisest või esinevad muud taotluse rahuldamatajätmise alused.
18. Taotleja vastutab taotluses esitatud andmete õigsuse, taotluse korrektsuse, selle tähtaegse esitamise ning stipendiumi/hüvitiste sihtotstarbelise kasutamise eest. Valeandmete esitamise või stipendiumi/hüvitiste mitteotstarbelise kasutamise korral kaotab loovisik õiguse ESLilt stipendiumi või hüvitise taotlemiseks ning määratud või makstud stipendium ja hüvitised kuuluvad tühistamisele ning ESLile tagastamisele.
19. Komisjoni poolt määratud stipendium/hüvitised makstakse taotleja poolt taotluses märgitud arvelduskontole 10 tööpäeva jooksul peale vastava otsuse tegemist. Stipendium/hüvitised maksustatakse tulumaksuga Tulumaksuseaduse § 19 lg 2 alusel, v.a. juhul, kui need kuuluvad maksuvabade stipendiumite kategooriasse (õppereis/täiendõpe/teadustöö).
20. Loovisikutele väljamakstud stipendiumid ja muud hüvitised kajastatakse vastavas registris ja ESLi kodulehel analoogselt loometoetustega.
21. Loovisik kohustub peale stipendiumi väljamaksmist hiljemalt kalendriaasta lõpuks esitama ESLile kirjaliku aruande stipendiumi kasutamise kohta. Aruande esitamata jätmisel järgnevaid stipendiume ei eraldata.
22. Kord on kehtestatud ESLi juhatuse otsusega 06.02.2018.